Document ID: 32002R0490

Rådets forordning (EF, EKSF, Euratom) nr. 490/2002
af 18. marts 2002
om ændring af ansættelsesvilkårene for de øvrige ansatte i De Europæiske Fællesskaber for så vidt angår varigheden af hjælpeansattes kontrakter
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 283,
under henvisning til ansættelsesvilkårene for de øvrige ansatte i De Europæiske Fællesskaber, der er fastsat ved forordning (EØF, Euratom, EKSF) nr. 259/68(1), særlig artikel 52 i disse ansættelsesvilkår,
under henvisning til forslag fra Kommissionen efter høring af vedtægtsudvalget,
under henvisning til udtalelse fra Europa-Parlamentet(2),
under henvisning til udtalelse fra Domstolen(3),
under henvisning til udtalelse fra Revisionsretten(4), og
ud fra følgende betragtninger:
(1) De hjælpeansatte er i alle institutionerne et uundværligt redskab, der sikrer hurtig adgang til menneskelige ressourcer, navnlig til midlertidigt at erstatte tjenestemænd eller midlertidigt ansatte, der ikke er i stand til at udøve deres funktioner (artikel 3, litra b), i ansættelsesvilkårene for de øvrige ansatte i De Europæiske Fællesskaber). De kan også varetage specifikke kortvarige opgaver i overensstemmelse med den høje standard, der er fastsat i personalevedtægten. De hjælpeansatte supplerer tjenestemændene på højt specialiserede områder, hvor den krævede ekspertise ikke er til rådighed på anden måde.
(2) Muligheden for at forlænge varigheden af hjælpeansattes kontrakter vil være en vigtig fleksibilitetsfaktor ved anvendelse af institutionernes menneskelige ressourcer.
(3) Muligheden for at forlænge kontraktvarigheden for hjælpeansatte ud over et år vil være berettiget, fordi institutionerne herved, når det er i tjenestens interesse, kan efterkomme behovet for at sikre kontinuitet i arbejdet og/eller at drage det fulde udbytte af disse ansattes kvalifikationer og uddannelse.
(4) Artikel 52 i ansættelsesvilkårene for de øvrige ansatte i De Europæiske Fællesskaber bør derfor ændres, således at den maksimale kontraktperiode for hjælpeansatte forlænges til tre år -
UDSTEDT FØLGENDE FORORDNING:
Artikel 1
Artikel 52, litra b), i ansættelsesvilkårene for de øvrige ansatte i De Europæiske Fællesskaber affattes således: "b) tre år i alle andre tilfælde".
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. marts 2002.

Labels: 9
15